Fase 6-beurtkrag nou heeldag ingestel(Foto: Sixteen miles out / Unsplash) Fase 6-beurtkrag sal nou ononderbroke ingestel word en nie net snags soos vroeër aangekondig is nie. Eskom het Woensdagmiddag gesê die jongste faseverandering sal vanaf 16:00 tot verdere kennisgewing geld. Fase 6-beurtkrag sou oorspronklik daagliks tussen 16:00 en 05:00 ingestel word. Altesaam 11 eenhede wat verantwoordelik is vir 5 084 MW se opwekkingskapasiteit het sedert Dinsdagoggend onklaar geraak, wat die kragnetwerk se kapasiteit aansienlik verminder het. Een eenheid elk by die Camden-, Duvha-, Hendrina-, Kriel-, Matimba- en Matla-kragstasies is intussen herstel. Dié eenhede verteenwoordig altesaam 2 540 MW se kapasiteit. “Weens die strawwe kapasiteitsbeperkings sal Eskom voortgaan om die beperkte noodopwekkingsreserwes te gebruik om die opwekkingskapasiteit aan te vul,” lui die kragvoorsiener se verklaring. Tans is 5 739 MW weens beplande instandhoudingswerk nie beskikbaar nie, terwyl nog 18 041 MW weens onbeplande herstelwerk nie beskikbaar is nie.